มาตรการเพิ่มวงเงินในบัตรสวัสดิการแห่งรัฐอีก 200 บาท เพื่อข่วยแบ่งเบาค่าครองชีพ ไม่ได้หวังผลทางการเมือง
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง ชี้แจงกรณีคณะรัฐมนตรี มีมติอนุมัติให้กระทรวงการคลังใช้งบประมาณ 2,600 ล้านบาท เพื่อมอบเป็นขวัญปีใหม่ 2566 ให้ผู้ถือบัตรสวัสดิการแห่งรัฐจำนวน 13.2 ล้านคน ด้วยการเพิ่มเงินพิเศษ 200 บาท ระยะเวลา 1 เดือน เพื่อหวังผลทางการเมืองในช่วงเวลาใกล้สู่การเลือกตั้ง ว่า แม้ปัจจุบันสถานการณ์ความรุนแรงของการแพร่ระบาดของโควิด – 19 ในหลายประเทศคลี่คลายลง  แต่ยังมีผลกระทบจากความเสี่ยงจากหลายปัจจัยทั้งเศรษฐกิจโลกและความขัดแย้งระหว่างประเทศ ที่ยังส่งผลกระทบต่อเศรษฐกิจไทยและทำให้ภาคส่วนต่างๆ ยังไม่สามารถฟื้นตัวได้อย่างเต็มที่ โดยเฉพาะประชาชนกลุ่มเปราะบางที่ส่งผลกระทบต่อกำลังซื้อของประชาชนกลุ่มดังกล่าว  จึงยืนยันว่ามาตรการดังกล่าว เป็นการช่วยเหลือและบรรเทาภาระค่าครองชีพให้แก่ผู้ถือบัตรสวัสดิการแห่งรัฐกว่า 13 ล้านคน เป็นการชั่วคราว ในระยะสั้น โดยช่วยเหลือวงเงินค่าซื้อสินค้าอุปโภคบริโภคที่จำเป็น สินค้าเพื่อการศึกษาและวัตถุดิบเพื่อเกษตรกรรม จากร้านธงฟ้าราคาประหยัดพัฒนาเศรษฐกิจท้องถิ่นและร้านอื่นๆ ตามที่กระทรวงพาณิชย์กำหนด ผ่านบัตรสวัสดิการแห่งรัฐ (บัตรฯ) เพิ่มเติมจากเดิมอีก จำนวน 200 บาท/คน/เดือน ในเดือนมกราคม 2566 จากเดิมได้รับวงเงิน 200 บาท/คน/เดือน จะได้รับเพิ่มอีก 200 บาท  รวมเป็น 400 บาท/คน/เดือน ส่วนผู้มีบัตรฯ ที่ได้รับวงเงิน 300 บาท/คน/เดือน จะได้รับเพิ่มอีก 200 บาท รวมเป็น 500 บาท/คน/เดือน ซึ่งเป็นกลุ่มที่มีรายได้น้อยและได้รับผลกระทบโดยตรงจากอัตราเงินเฟ้อทั่วไปที่ยังอยู่ในระดับที่สูง ประกอบกับราคาพลังงานที่ยังคงมีแนวโน้มอยู่ในระดับที่สูงอย่างต่อเนื่อง ส่งผลต่อต้นทุนราคาสินค้าสูงขึ้น